’Yʉre mʉja ca-nʉcʉbʉgoata yʉ ca-rotirijere mʉja átigarã.
Yʉ Pacʉre mʉja yʉ jenibojagʉ,
Espíritu Santore na jooya ĩi.
Cʉ̃ maca mʉja átinemori,
mʉja ca-tʉgooña tutuaro átigʉmi Espíritu Santo.
To bairi mʉja mena anicõa aninucugʉmi.
Espíritu Santo cariape mʉjaare majiogʉmi.
Aperã ati yepa macana yʉre ca-apiʉjaquẽna cʉ̃re majiquẽema.
To bairi cʉ̃re cʉgoquetigarãma naa.
Mʉja maca cʉ̃re mʉja majigarã.
Mʉja mena anigʉmi.
Mʉjaapʉre anicõa aninucugʉmi.
Mʉjaare yʉ aáweoqueticõagʉ.
Mʉja mena anigʉ yʉ atígʉ tunu.
Caberoacã yʉre ca-apiʉjaquẽna yʉre tʉjʉnemoquetigarãma yua.
Mʉja maca yʉre mʉja tʉjʉgarã.
Ca-catícõa aninucuʉ yʉ ãa.
To bairi mʉja quena mʉja catícõa aninucugarã.
Yʉ Pacʉ cʉ̃ Espíritu Santore joogʉmi mʉjaare.
To bairo mʉjaare cʉ̃ ca-jooro caroaro mʉja majigarã yʉ Pacʉ mena jicãʉna jã ca-aniere.
To bairi yʉ mena mʉja ca-anie quenare mʉja majigarã.
Mʉja mena yʉ ca-anie quenare caroaro mʉja majigarã.
Nii yʉ ca-rotirijere majii,
tiere ca-apiʉjaʉ ucʉ̃ cariapena yʉre ca-maii ãmi.
Yʉre ca-maii ucʉ̃re cʉ̃ maigʉmi yʉ Pacʉ.
Yʉ quena cʉ̃re yʉ maigʉ.
To bairi yʉ ca-aniecʉtiere cʉ̃ yʉ majiogʉ to bairo cariapena yʉre ca-maii ucʉ̃re,
ca-ĩiwĩ Jesú.
Juda ca-wamecʉcʉ,
Iscariote mee oco bairo cʉ̃ ca-ĩiwĩ Jesúre:
—Ʉpaʉ,
¿dope bairo ácʉ mʉ ca-aniecʉtiere jãare mʉ majioʉatí,
ati yepa macana mʉre ca-apiʉjagaquẽna macare na majioquẽcʉna?
Oco bairo cʉ̃ ca-ĩi yʉʉwĩ Jesú:
—Yʉre ca-nʉcʉbʉgorã ãnaa yʉ ca-buiorijere mʉja apiʉjagarã.
To bairi mʉja maigʉmi yʉ Pacʉ.
Jã pʉgarãpʉna mʉja mena jã anicõagarã.
Yʉre ca-nʉcʉbʉgoquẽna maca yʉ ca-buiorijere apiʉjaquẽema.
Mʉjaare yʉ ca-buiorije yʉ ye me ãa.
Yʉ Pacʉ yʉre ca-jooricʉ yʉre cʉ̃ ca-buio rotirique maca ãa.
’Mʉja mena ãcʉ̃ mai atie nipetirijere mʉjaare yʉ buio.
Yʉ Pacʉre yʉ ca-jeniro maca Espíritu Santore joogʉmi mʉjaare.
To bairi Espíritu Santo mʉjaare átinemogʉmi.
Mʉja ca-tʉgooña tutuaro mʉja átigʉmi.
Nipetirije mʉjaare majiogʉmi.
Nipetirije mʉjaare yʉ ca-buiorique quenare mʉja ca-tʉgooña bʉga majiro mʉja átigʉmi.
’Yucʉacã aácʉ yʉ áa.
To cõona caroaro tʉgooña yerijã ani wariñuurique mʉjaare to ãmaro.
Mʉjaare yʉ joo mʉja ca-tʉgooña yerijã wariñuucõa anipere.
Tiere joʉ ati yepa macana Diore ca-majiquẽna na cá-áti aniere bairo mee mʉjaare yʉ joo.
To bairi,
“Aácʉ yʉ áa,”
yʉ ca-ĩrijere apirã jʉtiriti tʉgooñarique paiqueticõaña.
“Yʉ Pacʉ tʉpʉ aácʉ yʉ áa,”
yʉ ca-ĩiro,
meere mʉja api tʉgawʉ.
“Cabero mʉja mena anigʉ yʉ atígʉ tunu,”
yʉ ca-ĩiro quenare mʉja api tʉgawʉ.
Yʉ Pacʉ yʉ netoro ca-ãcʉ̃ ãmi.
To bairi yʉ netoro ca-ãcʉ̃ tʉpʉ,
yʉ Pacʉ tʉpʉ yʉ cá-aátie quetire apirã ca-wariñuuparã mʉja anibapa.
Caroaro yʉre mʉja ca-nʉcʉbʉgoata mʉja wariñuuborã cʉ̃ tʉpʉ yʉ cá-aátiere tʉgooñari.
Mʉjaare yʉ buio jʉgoyeyewʉ meere.
To bairi mʉjaare yʉ ca-buio jʉgoyeyerique cõo to ca-bairo tʉjʉrã,
“Cariapena ca-ĩiñupi,”
yʉre mʉja ĩi nʉcʉbʉgogarã.
Ati yepa macana yʉre ca-apiʉjaquẽnare ca-rotii,
Sataná atore atí tʉgami.
To bairi yoaro mʉjaare yʉ buionemoquetigʉ.
Yʉre ca-roti majii aniqueti majuucõami Sataná,
ati yepa macajere roti majibacʉ quena.
Yʉ Pacʉ yʉre cʉ̃ cá-áti rotiriquere yʉ átigʉ.
To bairo yʉ cá-áto ati yepa macana yʉ Pacʉre cʉ̃ yʉ ca-nʉcʉbʉgorijere majigarãma,
jã ca-ĩi buiowĩ Jesú.
To bairo ĩi buio yaparoʉ:
—Wamʉnʉcaña.
Jitá,
mani aáparo,
jã ca-ĩiwĩ Jesú.